**(ร่างฯ สส.สุพัชรี ธรรมเพชร)**

บันทึกหลักการและเหตุผล

ประกอบร่างพระราชบัญญัติอาสาสมัครสาธารณสุขประจำหมู่บ้าน

พ.ศ. ....

หลักการ

ให้มีกฎหมายว่าด้วยอาสาสมัครสาธารณสุขประจำหมู่บ้าน

เหตุผล

 โดยที่อาสาสมัครสาธารณสุขประจำหมู่บ้านมีบทบาทสำคัญในการดูแลสุขภาพของประชาชน
ในชุมชน การมีอาสาสมัครสาธารณสุขประจำหมู่บ้านช่วยเสริมสร้างเครือข่ายการดูแลสุขภาพในท้องถิ่น
ที่มีประสิทธิภาพ เพิ่มการเข้าถึงข้อมูลสุขภาพ ควบคุม และการป้องกันโรคตามหลักการสาธารณสุขมูลฐาน
ซึ่งจะช่วยลดภาระของระบบสุขภาพส่วนกลาง และทำให้ประชาชนในชุมชนได้รับการดูแลที่เหมาะสม
ตามบริบทและความต้องการของตนเอง อีกทั้งยังช่วยกระตุ้นให้ประชาชนในชุมชนมีส่วนร่วมในการดูแลสุขภาพของตนเองและเพื่อนบ้าน ซึ่งเป็นการสร้างความตระหนักรู้ในเรื่องสุขภาพและการป้องกันโรคได้
อย่างยั่งยืน เพื่อเป็นการส่งเสริมและสนับสนุนให้การปฏิบัติงานของอาสาสมัครสาธารณสุขประจำหมู่บ้าน
ให้มีประสิทธิภาพและสามารถตอบสนองต่อปัญหาสุขภาพในระดับชุมชนได้อย่างเต็มที่ มีความเป็นระบบ
และสามารถเชื่อมโยงกับการดำเนินนโยบายสุขภาพของภาครัฐได้อย่างมีประสิทธิภาพ จึงจำเป็นต้อง
ตราพระราชบัญญัตินี้

ร่าง

พระราชบัญญัติ

อาสาสมัครสาธารณสุขประจำหมู่บ้าน

พ.ศ. ....

 โดยที่เป็นการสมควรมีกฎหมายว่าด้วยอาสาสมัครสาธารณสุขประจำหมู่บ้าน

 พระราชบัญญัตินี้มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา 26 ประกอบกับมาตรา 27 ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจ
ตามบทบัญญัติแห่งกฎหมาย

 เหตุผลและความจำเป็นในการจำกัดสิทธิและเสรีภาพของบุคคลตามพระราชบัญญัตินี้ เพื่อเป็นการกำหนดหลักเกณฑ์และวิธีการคัดเลือกบุคคลเข้ารับการฝึกอบรมเป็นอาสาสมัครสาธารณสุขประจำหมู่บ้าน ซึ่งการตราพระราชบัญญัตินี้สอดคล้องกับเงื่อนไขที่บัญญัติไว้ในมาตรา 26 ของรัฐธรรมนูญแห่งราชอาณาจักรไทยแล้ว

 มาตรา 1 พระราชบัญญัตินี้เรียกว่า “พระราชบัญญัติอาสาสมัครสาธารณสุขประจำหมู่บ้าน พ.ศ. ....”

 มาตรา 2 พระราชบัญญัตินี้ให้ใช้บังคับเมื่อพ้นกำหนดเก้าสิบวันนับถัดจากวันประกาศใน
ราชกิจจานุเบกษาเป็นต้นไป

 มาตรา 3 ให้ยกเลิกระเบียบกระทรวงสาธารณสุขว่าด้วยอาสาสมัครสาธารณสุขประจำหมู่บ้าน พ.ศ. 2554 ลงวันที่ 18 มีนาคม พ.ศ. 2554

 บรรดากฎหมาย กฎ ระเบียบ และข้อบังคับอื่น ในส่วนที่บัญญัติไว้แล้วในพระราชบัญญัตินี้
หรือซึ่งขัดหรือแย้งกับบทแห่งพระราชบัญญัตินี้ให้ใช้พระราชบัญญัตินี้แทน

 มาตรา 4 ในพระราชบัญญัตินี้

 “อาสาสมัครสาธารณสุขประจำหมู่บ้าน” หมายความว่า บุคคลที่ได้รับการขึ้นทะเบียนเป็นอาสาสมัครสาธารณสุขประจำหมู่บ้าน ได้แก่

 (1) อาสาสมัครสาธารณสุขประจำหมู่บ้าน หรือเรียกโดยย่อว่า อสม.

 (2) อาสาสมัครสาธารณสุขกรุงเทพมหานคร ซึ่งปฏิบัติงานด้านสาธารณสุขในเขตกรุงเทพมหานคร
หรือเรียกโดยย่อว่า อสส.กทม.

 (3) อาสาสมัครสาธารณสุขอื่นตามที่รัฐมนตรีประกาศกำหนด โดยคำแนะนำของคณะกรรมการระดับประเทศ

 “คณะกรรมการระดับประเทศ” หมายความว่า คณะกรรมการส่งเสริมและสนับสนุนอาสาสมัครสาธารณสุขประจำหมู่บ้านระดับประเทศ

 “คณะกรรมการระดับจังหวัด” หมายความว่า คณะกรรมการส่งเสริมและสนับสนุนอาสาสมัครสาธารณสุขประจำหมู่บ้านระดับจังหวัด

 “คณะกรรมการกรุงเทพมหานคร” หมายความว่า คณะกรรมการส่งเสริมและสนับสนุนอาสาสมัครสาธารณสุขกรุงเทพมหานคร

 “นายทะเบียนกลาง” หมายความว่า อธิบดีกรมสนับสนุนบริการสุขภาพหรือผู้ซึ่งอธิบดี
กรมสนับสนุนบริการสุขภาพมอบหมายให้ทำหน้าที่เป็นศูนย์กลางข้อมูลเกี่ยวกับกิจการอาสาสมัครสาธารณสุขประจำหมู่บ้านตามพระราชบัญญัตินี้

 “นายทะเบียน” หมายความว่า นายแพทย์สาธารณสุขจังหวัดหรือผู้ซึ่งนายแพทย์สาธารณสุขจังหวัดมอบหมายสำหรับจังหวัดนั้น และผู้อำนวยการสำนักอนามัยหรือผู้ซึ่งผู้อำนวยการสำนักอนามัยมอบหมายสำหรับกรุงเทพมหานคร หรือนายทะเบียนอื่นให้เป็นไปตามระเบียบที่รัฐมนตรีประกาศกำหนด
โดยคำแนะนำของคณะกรรมการระดับประเทศ

 “หน่วยงานของรัฐ” หมายความว่า กระทรวง ทบวง กรม หรือส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค องค์กรปกครองส่วนท้องถิ่น รัฐวิสาหกิจที่ตั้งขึ้นโดยพระราชบัญญัติหรือพระราชกฤษฎีกา และองค์การมหาชน

 “องค์กรอาสาสมัครสาธารณสุขประจำหมู่บ้าน” หมายความว่า หน่วยงานของรัฐและชมรม สมาคม หรือมูลนิธิที่เกี่ยวข้องกับอาสาสมัครสาธารณสุขตามพระราชบัญญัตินี้

 “ค่าป่วยการ” หมายความว่า เงินที่ทางราชการจ่ายให้แก่อาสาสมัครสาธารณสุขประจำหมู่บ้าน เพื่อสนับสนุนการปฏิบัติหน้าที่ของอาสาสมัครสาธารณสุขประจำหมู่บ้าน

 “รัฐมนตรี” หมายความว่า รัฐมนตรีผู้รักษาการตามพระราชบัญญัตินี้

 มาตรา 5 ให้รัฐมนตรีว่าการกระทรวงสาธารณสุขรักษาการตามพระราชบัญญัตินี้และให้มีอำนาจออกกฎกระทรวง ระเบียบ หรือประกาศเพื่อปฏิบัติการตามพระราชบัญญัตินี้

หมวด 1

คณะกรรมการส่งเสริมและสนับสนุนอาสาสมัครสาธารณสุขประจำหมู่บ้าน

 มาตรา 6 ให้มีคณะกรรมการระดับประเทศ ประกอบด้วย

 (1) รัฐมนตรีว่าการกระทรวงสาธารณสุข เป็นประธานกรรมการ

 (2) ปลัดกระทรวงสาธารณสุข เป็นรองประธานกรรมการ

 (3) กรรมการโดยตำแหน่ง จำนวนสิบหกคน ได้แก่ อธิบดีกรมสนับสนุนบริการสุขภาพ อธิบดี
กรมควบคุมโรค อธิบดีกรมการแพทย์ อธิบดีกรมการแพทย์แผนไทยและการแพทย์ทางเลือก อธิบดีกรมวิทยาศาสตร์การแพทย์ อธิบดีกรมสุขภาพจิต อธิบดีกรมอนามัย ผู้อำนวยการสำนักอนามัยกรุงเทพมหานคร หัวหน้าผู้ตรวจราชการกระทรวงสาธารณสุข ผู้อำนวยการสำนักงบประมาณ เลขาธิการคณะกรรมการพัฒนาการเศรษฐกิจและสังคมแห่งชาติ เลขาธิการสำนักงานหลักประกันสุขภาพแห่งชาติ เลขาธิการคณะกรรมการอาหารและยา อธิบดีกรมบัญชีกลาง อธิบดีกรมพัฒนาสังคมและสวัสดิการ และอธิบดีกรมส่งเสริมการปกครองท้องถิ่น เป็นกรรมการ

 (4) กรรมการซึ่งเป็นผู้แทนองค์กรอาสาสมัครสาธารณสุขประจำหมู่บ้านระดับประเทศ และผู้แทนองค์กรอาสาสมัครสาธารณสุขประจำหมู่บ้านระดับภาค โดยเลือกกันเองให้เหลือจำนวนห้าคน เป็นกรรมการ

 (5) กรรมการผู้ทรงคุณวุฒิจำนวนสามคน ซึ่งรัฐมนตรีแต่งตั้งจากผู้มีความรู้ ความเชี่ยวชาญเป็นที่ประจักษ์ในด้านการสาธารณสุขมูลฐานหรือด้านสุขภาพภาคประชาชน ด้านวิชาชีพการแพทย์และการสาธารณสุข และด้านกฎหมาย ด้านละหนึ่งคน เป็นกรรมการ

 ให้รองอธิบดีซึ่งอธิบดีกรมสนับสนุนบริการสุขภาพมอบหมาย เป็นกรรมการและเลขานุการ
และผู้อำนวยการกองสนับสนุนสุขภาพภาคประชาชน กรมสนับสนุนบริการสุขภาพ เป็นกรรมการและผู้ช่วยเลขานุการ และให้ผู้อำนวยการกองสนับสนุนสุขภาพภาคประชาชน กรมสนับสนุนบริการสุขภาพ แต่งตั้งเจ้าหน้าที่ผู้รับผิดชอบงานอาสาสมัครสาธารณสุขประจำหมู่บ้านของกองสนับสนุนสุขภาพภาคประชาชน จำนวนไม่เกินสองคน เป็นผู้ช่วยเลขานุการ

 ให้กองสนับสนุนสุขภาพภาคประชาชน กรมสนับสนุนบริการสุขภาพ ทำหน้าที่เป็นสำนักงานเลขานุการของคณะกรรมการระดับประเทศ รับผิดชอบงานธุรการ งานประชุม การศึกษา การหาข้อมูล
และกิจการต่าง ๆ ที่เกี่ยวกับงานของคณะกรรมการระดับประเทศ

 ให้หลักเกณฑ์ วิธีการ และเงื่อนไขการเลือก การแต่งตั้งกรรมการตาม (4) และ (5) เป็นไปตามระเบียบที่รัฐมนตรีประกาศกำหนด โดยคำแนะนำของคณะกรรมการระดับประเทศ

 มาตรา 7 กรรมการตามมาตรา 6 (4) และ (5) ต้องมีคุณสมบัติและไม่มีลักษณะต้องห้าม ดังต่อไปนี้

 (1) มีสัญชาติไทย

 (2) ไม่เป็นหรือเคยเป็นบุคคลล้มละลายทุจริต

 (3) ไม่เป็นคนไร้ความสามารถหรือคนเสมือนไร้ความสามารถหรือไม่เป็นบุคคลวิกลจริตหรือ
จิตฟั่นเฟือนไม่สมประกอบ หรือไม่เป็นคนทุพพลภาพหรือติดสุรายาเมาจนถึงขนาดไม่อาจปฏิบัติหน้าที่ได้

 (4) ไม่เคยถูกไล่ออก ปลดออก หรือให้ออกจากราชการหรือหน่วยงานของรัฐ

 (5) ไม่เป็นผู้เคยต้องโทษจำคุกโดยคำพิพากษาถึงที่สุด เว้นแต่เป็นโทษที่กระทำความผิดที่ได้กระทำโดยประมาท หรือความผิดลหุโทษ และยังไม่พ้นกำหนดเวลาสิบปีนับแต่วันพ้นโทษ

 (6) ไม่เป็นข้าราชการการเมือง ผู้ดำรงตำแหน่งทางการเมือง สมาชิกสภาท้องถิ่นผู้บริหารท้องถิ่น กรรมการหรือผู้บริหารพรรคการเมือง หรือเจ้าหน้าที่ในพรรคการมือง

 มาตรา 8 กรรมการตามมาตรา 6 (4) และ (5) มีวาระอยู่ในตำแหน่งคราวละสี่ปีนับแต่วันที่ได้รับแต่งตั้ง และอาจได้รับแต่งตั้งใหม่อีกได้ แต่ต้องไม่เกินสองวาระติดต่อกัน

 เมื่อครบกำหนดวาระตามวรรคหนึ่ง หากยังมิได้มีการแต่งตั้งกรรมการขึ้นใหม่ให้กรรมการซึ่งพ้นจากตำแหน่งตามวาระนั้นอยู่ในตำแหน่งเพื่อปฏิบัติหน้าที่ต่อไปจนกว่ากรรมการซึ่งได้รับแต่งตั้งใหม่เข้ารับหน้าที่
แต่ต้องไม่เกินเก้าสิบวันนับแต่วันที่กรรมการพ้นจากตำแหน่งตามวาระนั้น

 ในกรณีที่กรรมการตามวรรคหนึ่งพ้นจากตำแหน่งก่อนครบวาระ ให้ดำเนินการแต่งตั้งกรรมการแทนภายในเก้าสิบวันนับแต่วันที่ตำแหน่งกรรมการนั้นว่างลงและให้ผู้ได้รับแต่งตั้งให้ดำรงตำแหน่งแทน
อยู่ในตำแหน่งเท่ากับวาระที่เหลืออยู่ของกรรมการซึ่งตนแทน

 ในกรณีที่วาระของกรรมการตามมาตรา 6 (4) และ (5) ที่พ้นจากตำแหน่งก่อนครบวาระไม่ว่าด้วยเหตุใดหรือวาระการดำรงตำแหน่งเหลืออยู่ไม่ถึงเก้าสิบวันจะไม่ดำเนินการแต่งตั้งกรรมการแทนตำแหน่งที่ว่างนั้นก็ได้ และในการนี้ให้คณะกรรมการประกอบด้วยกรรมการเท่าที่เหลืออยู่

 มาตรา 9 นอกจากการพ้นจากตำแหน่งตามวาระ กรรมการตามมาตรา 6 (4) และ (5) พ้นจากตำแหน่งเมื่อ

 (1) ตาย

 (2) ลาออก

 (3) รัฐมนตรีให้ออก เพราะบกพร่องต่อหน้าที่ มีความประพฤติเสื่อมเสีย หรือหย่อนความสามารถ

 (4) ขาดคุณสมบัติหรือมีลักษณะต้องห้ามตามมาตรา 7

 ให้หลักเกณฑ์ วิธีการ และเงื่อนไขการพ้นจากตำแหน่งตามวรรคหนึ่ง (3) เป็นไปตามระเบียบ
ที่รัฐมนตรีประกาศกำหนด โดยคำแนะนำของคณะกรรมการระดับประเทศ

 มาตรา 10 ให้คณะกรรมการระดับประเทศมีหน้าที่และอำนาจ ดังต่อไปนี้

 (1) เสนอนโยบายด้านการดำเนินงานอาสมัครสาธารณสุขประจำหมู่บ้านและนโยบายด้านการสนับสนุนสวัสดิการให้แก่อาสาสมัครสาธารณสุขประจำหมู่บ้าน รวมถึงส่งเสริมศักยภาพและสนับสนุนสวัสดิการให้แก่อาสาสมัครสาธารณสุขประจำหมู่บ้านต่อรัฐมนตรี

 (2) ให้คำแนะนำแก่รัฐมนตรีในการออกกฎกระทรวง ระเบียบ หรือประกาศตามพระราชบัญญัตินี้

 (3) ออกระเบียบหรือประกาศ เพื่อดำเนินการตามพระราชบัญญัตินี้ที่กำหนดให้เป็นหน้าที่
และอำนาจของคณะกรรมการระดับประเทศ

 (4) กำหนดหลักเกณฑ์การจัดให้มีอาสาสมัครสาธารณสุขประจำหมู่บ้านที่เพียงพอต่อสัดส่วน
ของประชากร

 (5) กำหนดหลักสูตรฝึกอบรมมาตราฐานอาสาสมัครสาธารณสุขประจำหมู่บ้านและประเมินมาตราฐานที่เกี่ยวข้องกับอาสาสมัครสาธารณสุขประจำหมู่บ้าน

 (6) ให้คำแนะนำแก่คณะกรรมการตามมาตรา 13 คณะกรรมการตามมาตรา 15 คณะกรรมการตามมาตรา 17 หรือหน่วยงานที่เกี่ยวข้อง ในการปฏิบัติตามพระราชบัญญัตินี้

 (7) พิจารณาเรื่องร้องเรียนที่เกี่ยวกับการปฏิบัติตามพระราชบัญญัตินี้ กรณีที่เกินหน้าที่และอำนาจของคณะกรรมการระดับจังหวัดและกรุงเทพมหานคร

 (8) ส่งเสริม พัฒนา สนับสนุนกิจกรรม ตามมาตรฐานการปฏิบัติหน้าที่ของอาสาสมัครสาธารณสุขประจำหมู่บ้าน

 (9) แต่งตั้งอนุกรรมการเพื่อปฏิบัติการตามพระราชบัญญัตินี้

 (10) ปฏิบัติการอื่นใดตามที่พระราชบัญญัตินี้กำหนดให้เป็นอำนาจและหน้าที่ของคณะกรรมการระดับประเทศ

 (11) พิจารณาหรือดำเนินการในเรื่องอื่นตามที่รัฐมนตรีมอบหมาย

 มาตรา 11 การประชุมคณะกรรมการระดับประเทศ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด จึงจะเป็นองค์ประชุม มติของที่ประชุมให้ถือเสียงข้างมาก กรรมการคนหนึ่ง
ให้มีเสียงหนึ่งในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

 ให้ประธานกรรมการระดับประเทศ เป็นประธานในที่ประชุม ถ้าประธานกรรมการไม่อยู่หรือ
ไม่สามารถปฏิบัติหน้าที่ได้ ให้รองประธานกรรมการทำหน้าที่ประธานในที่ประชุม ถ้ารองประธานกรรมการ
ไม่อยู่หรือไม่สามารถปฏิบัติหน้าที่ได้ ให้ที่ประชุมเลือกกรรมการคนหนึ่งเป็นประธานในที่ประชุม

 มาตรา 12 คณะกรรมการระดับประเทศ จะแต่งตั้งคณะอนุกรรมการเพื่อพิจารณาหรือปฏิบัติการอย่างหนึ่งอย่างใดตามที่คณะกรรมการระดับประเทศมอบหมายก็ได้

 ให้นำบทบัญญัติมาตรา 11 วรรคหนึ่ง และวรรคสอง มาใช้บังคับกับการประชุมคณะอนุกรรมการโดยอนุโลม

 มาตรา 13 ให้มีคณะกรรมการระดับจังหวัด ประกอบด้วย

 (1) ผู้ว่าราชการจังหวัด เป็นประธานกรรมการ

 (2) นายแพทย์สาธารณสุขจังหวัด เป็นรองประธานกรรมการ

 (3) กรรมการโดยตำแหน่ง จำนวนสิบสองคน ได้แก่ รองนายแพทย์สาธารณสุขจังหวัด
ที่นายแพทย์สาธารณสุขจังหวัดมอบหมายจำนวนสองคน นักวิชาการสาธารณสุขเชี่ยวชาญที่นายแพทย์สาธารณสุขจังหวัดมอบหมาย ผู้อำนวยการโรงพยาบาลศูนย์หรือโรงพยาบาลทั่วไปที่นายแพทย์สาธารณสุขจังหวัดมอบหมายจำนวนหนึ่งคน ผู้อำนวยการโรงพยาบาลชุมชนที่นายแพทย์สาธารณสุขจังหวัดมอบหมายจำนวนสองคน สาธารณสุขอำเภอที่นายแพทย์สาธารณสุขจังหวัดมอบหมายจำนวนสามคน ผู้อำนวยการโรงพยาบาลส่งเสริมสุขภาพตำบลหรือหัวหน้าสถานีอนามัยที่นายแพทย์สาธารณสุขจังหวัดแต่งตั้งจำนวนหนึ่งคน ท้องถิ่นจังหวัด ผู้อำนวยการกองสาธารณสุของค์การบริหารส่วนจังหวัด เป็นกรรมการ

 (4) กรรมการซึ่งเป็นประธานองค์กรอาสาสมัครสาธารณสุขประจำหมู่บ้านระดับจังหวัด
และผู้แทนองค์กรอาสาสมัครสาธารณสุขประจำหมู่บ้านระดับอำเภอโดยเลือกกันเองให้เหลือจำนวนห้าคน
เป็นกรรมการ

 (5) ผู้ทรงคุณวุฒิซึ่งนายแพทย์สาธารณสุขจังหวัดแต่งตั้ง จากผู้มีความรู้ ความเชี่ยวชาญเป็นที่ประจักษ์ในด้านการสาธารณสุขมูลฐานหรือด้านสุขภาพภาคประชาชน ด้านวิชาชีพการแพทย์และการสาธารณสุข
และด้านกฎหมาย ด้านละหนึ่งคน เป็นกรรมการ

 ให้หัวหน้ากลุ่มหรือหัวหน้างานผู้รับผิดชอบงานอาสาสมัครสาธารณสุขประจำหมู่บ้านของสำนักงานสาธารณสุขจังหวัดที่ได้รับมอบหมายจากนายแพทย์สาธารณสุขจังหวัด เป็นกรรมการและเลขานุการ และให้แต่งตั้งเจ้าหน้าที่ผู้รับผิดชอบงานของสำนักงานสาธารณสุขจังหวัดจำนวนไม่เกินสองคน เป็นกรรมการและผู้ช่วยเลขานุการ

 ให้สำนักงานสาธารณสุขจังหวัด ทำหน้าที่เป็นสำนักงานเลขานุการของคณะกรรมการระดับจังหวัด รับผิดชอบงานธุรการ งานประชุม การศึกษาหาข้อมูลและกิจการต่าง ๆ ที่เกี่ยวกับงานของคณะกรรมการระดับจังหวัด

 ให้หลักเกณฑ์ วิธีการ และเงื่อนไขการเลือก การแต่งตั้งกรรมการตาม (4) และ (5) เป็นไปตามระเบียบที่รัฐมนตรีประกาศกำหนด โดยคำแนะนำของคณะกรรมการระดับประเทศ

 มาตรา 14 ให้คณะกรรมการระดับจังหวัด มีหน้าที่และอำนาจในเขตจังหวัด ดังต่อไปนี้

 (1) ดำเนินการตามนโยบาย ส่งเสริมศักยภาพและสนับสนุนสวัสดิการแก่อาสาสมัครสาธารณสุขประจำหมู่บ้าน ตามแนวทางที่คณะกรรมการระดับประเทศกำหนด

 (2) พิจารณาการจัดสรรให้มีอาสาสมัครสาธารณสุขประจำหมู่บ้านในแต่ละหมู่บ้านภายในจังหวัดที่รับผิดชอบ ตามที่คณะกรรมการระดับประเทศกำหนด

 (3) ดำเนินการเกี่ยวกับเรื่องร้องเรียนบทบาท หน้าที่ และมาตรฐานทางจริยธรรมของอาสาสมัครสาธารณสุขประจำหมู่บ้านตามพระราชบัญญัตินี้ เฉพาะภายในเขตจังหวัดที่รับผิดชอบ

 (4) แต่งตั้งอนุกรรมการเพื่อปฏิบัติการตามพระราชบัญญัตินี้

 (5) ปฏิบัติการอื่นใดตามที่พระราชบัญญัตินี้กำหนดให้เป็นอำนาจและหน้าที่ของคณะกรรมการระดับจังหวัด

 (6) พิจารณาหรือดำเนินการในเรื่องอื่น ๆ ตามที่คณะกรรมการระดับประเทศมอบหมาย

 มาตรา 15 ให้มีคณะกรรมการกรุงเทพมหานคร ประกอบด้วย

 (1) ปลัดกรุงเทพมหานคร เป็นประธานกรรมการ

 (2) ผู้อำนวยการสำนักอนามัย เป็นรองประธานกรรมการ

 (3) กรรมการโดยตำแหน่งจำนวนไม่เกินเจ็ดคน ได้แก่ ผู้อำนวยการสำนักหรือผู้อำนวยการกอง
ที่ผู้ว่าราชการกรุงเทพมหานครมอบหมาย เป็นกรรมการ

 (4) กรรมการซึ่งเป็นประธานชมรมอาสาสมัครสาธารณสุขกรุงเทพมหานครระดับกรุงเทพมหานคร และประธานชมรมอาสาสมัครสาธารณสุขกรุงเทพมหานครระดับกลุ่มศูนย์บริการสาธารณสุขโดยเลือกกันเองให้เหลือจำนวนเจ็ดคน เป็นกรรมการ

 (5) ผู้ทรงคุณวุฒิซึ่งปลัดกรุงเทพมหานครแต่งตั้ง จากผู้มีความรู้ความเชี่ยวชาญเป็นที่ประจักษ์
ในด้านการสาธารณสุขมูลฐานหรือด้านสุขภาพภาคประชาชน ด้านวิชาชีพการแพทย์และการสาธารณสุข
และด้านกฎหมาย ด้านละหนึ่งคน เป็นกรรมการ

 ให้รองผู้อำนวยการสำนักอนามัยที่ผู้อำนวยการสำนักอนามัยมอบหมาย เป็นกรรมการและเลขานุการ และให้แต่งตั้งเจ้าหน้าที่ จำนวนไม่เกินสองคน เป็นกรรมการและผู้ช่วยเลขานุการ

 ให้สำนักอนามัย ทำหน้าที่เป็นสำนักงานเลขานุการของคณะกรรมการกรุงเทพมหานคร รับผิดชอบงานธุรการ งานประชุม การศึกษาหาข้อมูลและกิจการต่าง ๆ ที่เกี่ยวกับงานของคณะกรรมการกรุงเทพมหานคร

 ให้หลักเกณฑ์ วิธีการ และเงื่อนไขการเลือก การแต่งตั้งกรรมการตาม (4) และ (5) เป็นไปตามระเบียบที่รัฐมนตรีกำหนด โดยคำแนะนำของคณะกรรมการระดับประเทศ

 มาตรา 16 ให้คณะกรรมการกรุงเทพมหานคร มีหน้าที่และอำนาจ ดังต่อไปนี้

 (1) ดำเนินการตามนโยบาย ส่งเสริมศักยภาพและสนับสนุนสวัสดิการแก่ อสส.กทม.

 (2) พิจารณาจัดสรรให้มี อสส.กทม. ในแต่ละชุมชนในเขตที่ที่รับผิดชอบ ตามที่คณะกรรมการระดับประเทศกำหนด

 (3) ออกระเบียบหรือประกาศ เพื่อดำเนินการตามพระราชบัญญัตินี้ที่กำหนดให้เป็นหน้าที่และอำนาจของคณะกรรมการกรุงเทพมหานคร

 (4) พิจารณาตรวจสอบกรณีมีเรื่องร้องเรียนเกี่ยวกับ อสส.กทม.

 (5) แต่งตั้งอนุกรรมการเพื่อปฏิบัติการตามพระราชบัญญัตินี้

 (6) ปฏิบัติการอื่นใดตามที่พระราชบัญญัตินี้กำหนดให้เป็นอำนาจและหน้าที่คณะกรรมการกรุงเทพมหานคร

 (7) พิจารณาหรือดำเนินการในเรื่องอื่น ๆ ตามที่คณะกรรมการระดับประเทศมอบหมาย

 มาตรา 17 ให้มีคณะกรรมการส่งเสริมและสนับสนุนอาสาสมัครสาธารณสุขอื่นตามมาตรา 4 (3) ทั้งนี้ ให้องค์ประกอบ หน้าที่และอำนาจ และการได้มาของคณะกรรมการตามมาตรานี้ เป็นไปตามที่หลักเกณฑ์ วิธีการ และเงื่อนไขที่รัฐมนตรีประกาศกำหนด โดยคำแนะนำของคณะกรรมการระดับประเทศ

 มาตรา 18 ให้นำบทบัญญัติมาตรา 7 มาตรา 8 และมาตรา 9 มาใช้บังคับกับคุณสมบัติ
และลักษณะต้องห้าม การดำรงตำแหน่ง และการพ้นจากตำแหน่งของกรรมการตามมาตรา 13 (4) (5) มาตรา
15 (4) (5) กรรมการซึ่งเป็นผู้แทนประธานชมรมอาสาสมัครสาธารณสุขอื่นและกรรมการซึ่งเป็นผู้ทรงคุณวุฒิตามมาตรา 17 โดยอนุโลม

 มาตรา 19 ในการปฏิบัติหน้าที่ของคณะกรรมการตามมาตรา 6 มาตรา 13 มาตรา 15 และมาตรา 17 หรือคณะอนุกรรมการ แล้วแต่กรณี เกี่ยวกับการพิจารณาตรวจสอบและมีคำสั่งกรณี
มีเรื่องร้องเรียนเกี่ยวกับอาสาสมัครสาธารณสุขประจำหมู่บ้านตามพระราชบัญญัตินี้ ให้คณะกรรมการ
และคณะอนุกรรมการดังกล่าว เป็นเจ้าพนักงานตามประมวลกฎหมายอาญา มีอำนาจออกคำสั่งเป็นหนังสือเรียกบุคคลมาให้ถ้อยคำและมีอำนาจออกคำสั่งเป็นหนังสือแจ้งให้บุคคลส่งเอกสารหรือวัตถุเพื่อประโยชน์
แก่การดำเนินงานของคณะกรรมการและคณะอนุกรรมการดังกล่าว

 มาตรา 20 ให้นำบทบัญญัติมาตรา 11 มาตรา 12 มาใช้บังคับกับการประชุมของคณะกรรมการตามมาตรา 13 มาตรา 15 และมาตรา 17 และการประชุมของคณะอนุกรรมการและการปฏิบัติหน้าที่
ของกรรมการและอนุกรรมตามหมวดนี้ โดยอนุโลม

หมวด 2

อาสาสมัครสาธารณสุขประจำหมู่บ้าน

ส่วนที่ 1

การคัดเลือกและการขึ้นทะเบียน

 มาตรา 21 บุคคลผู้มีคุณสมบัติและไม่มีลักษณะต้องต้องห้ามดังต่อไปนี้ เป็นผู้มีสิทธิได้รับการขึ้นทะเบียนเป็นอาสาสมัครสาธารณสุขประจำหมู่บ้าน

 ก. คุณสมบัติ

 (1) มีอายุไม่ต่ำกว่าสิบแปดปี แต่ไม่เกินหกสิบปีบริบูรณ์

 (2) มีความรู้ ความสามารถ อ่านออกเขียนได้

 (3) มีชื่ออยู่ในทะเบียนบ้านและอาศัยอยู่เป็นการประจำในหมู่บ้านหรือชุมชนที่ประสงค์จะเป็นอาสาสมัครสาธารณสุขประจำหมู่บ้านไม่น้อยกว่าหกเดือน

 (4) สมัครใจและเสียสละเพื่อช่วยเหลือการดำเนินงานสาธารณสุข

 (5) มีเวลาให้กับการทำงานในบทบาทอาสาสมัครสาธารณสุขประจำหมู่บ้าน

 (6) ผ่านการฝึกอบรมและผ่านการประเมินความรู้ความสามารถตามมาตรา 22

 ข. ลักษณะต้องห้าม

 (1) เป็นคนวิกลจริต จิตฟั่นเฟือนไม่สมประกอบ คนไร้ความสามารถ เสมือนไร้ความสามารถ

 (2) เคยพ้นสภาพอาสาสมัครสาธารณสุขประจำหมู่บ้าน เพราะเหตุตามมาตรา 26

 (3) เป็นข้าราชการการเมือง ผู้ดำรงตำแหน่งทางการเมือง สมาชิกสภาท้องถิ่น ผู้บริหารท้องถิ่น กรรมการหรือผู้บริหารพรรคการมือง หรือเจ้าที่ในพรรคการเมือง

 (4) ได้รับเงินเดือนประจำจากหน่วยงานของรัฐ หรือองค์กรอิสระตามรัฐธรรมนูญ

 มาตรา 22 ให้กระทรวงสาธารณสุขหรือหน่วยงานที่มีอาสาสมัครสาธารณสุขประจำหมู่บ้าน
ตามพระราชบัญญัตินี้ จัดสรรงบประมาณสนับสนุนการจัดการฝึกอบรมและการประเมินความรู้ความสามารถของอาสาสมัครสาธารณสุขประจำหมู่บ้านตามหลักสูตรฝึกอบรมมาตรฐานอาสาสมัครสาธารณสุข
ประจำหมู่บ้าน โดยอาจร่วมกับหน่วยงานของรัฐและองค์กรอาสาสมัครสาธารณสุขประจำหมู่บ้าน

 หลักเกณฑ์ วิธีการ และเงื่อนไขการคัดเลือก การดำเนินงานสถาบันฝึกอบรมครูฝึก หลักสูตร
การจัดฝึกอบรม การพัฒนาอาสาสมัครสาธารณสุขประจำหมู่บ้าน การประเมินความรู้ ความสามารถ
ของอาสาสมัครสาธารณสุขประจำหมู่บ้านตามวรรคหนึ่ง ให้เป็นไปตามระเบียบที่รัฐมนตรีประกาศกำหนด
โดยคำแนะนำของคณะกรรมการระดับประเทศ

 มาตรา 23 ให้การขึ้นทะเบียน การย้าย การลบชื่อ และการดำเนินการทางทะเบียนอื่นเกี่ยวกับอาสาสมัครสาธารณสุขประจำหมู่บ้านตามพระราชบัญญัตินี้ เป็นไปตามระเบียบที่รัฐมนตรีประกาศกำหนด โดยคำแนะนำของคณะกรรมการระดับประเทศ

ส่วนที่ 2

การพ้นสภาพ

 มาตรา 24 อาสาสมัครสาธารณสุขประจำหมู่บ้านสิ้นสุดสภาพเมื่อ

 (1) ตาย

 (2) ลาออก

 (3) ไม่ผ่านการประเมินมาตรฐานการปฏิบัติงานของอาสาสมัครสาธารณสุขประจำหมู่บ้าน
ตามมาตรา 30

 (4) คณะกรรมการตามมาตรา 13 มาตรา 15 หรือมาตรา 17 มีคำสั่งให้พ้นสภาพตามมาตรา 26

 (5) ได้รับโทษโดยคำพิพากษาถึงที่สุดให้จำคุก เว้นแต่เป็นโทษสำหรับความผิดอันได้กระทำโดยประมาทหรือความผิดลหุโทษ

 ทั้งนี้ ไม่ตัดสิทธิอาสาสมัครสาธารณสุขประจำหมู่บ้านที่สิ้นสุดสภาพตาม (3) ในการเป็นอาสาสมัครสาธารณสุขประจำหมู่บ้านอื่นตามมาตรา 4 (3)

 มาตรา 25 การร้องเรียนอาสาสมัครสาธารณสุขประจำหมู่บ้านตามมาตรา 26 (1) หรือ (2)
ให้ผู้ร้องเรียน ยื่นคำร้องต่อนายทะเบียนหรือบุคคลที่มีหน้าที่และอำนาจดำเนินการเกี่ยวกับเรื่องร้องเรียน
ของอาสาสมัครสาธารณสุขประจำหมู่บ้านตามพระราชบัญญัตินี้

 ให้นายทะเบียนส่งรายงานตามวรรคหนึ่งให้คณะกรรมการที่มีหน้าที่และอำนาจดำเนินการเกี่ยวกับเรื่องร้องเรียนของอาสาสมัครสาธารณสุขประจำหมู่บ้านตามพระราชบัญญัตินี้แล้วแต่กรณี พิจารณาตรวจสอบข้อเท็จจริง และให้คณะกรรมการตามมาตรา 13 มาตรา 15 หรือมาตรา 17 มีคำสั่งตามมาตรา 26 ต่อไป

 หลักเกณฑ์ วิธีการ และเงื่อนไข การรับเรื่องร้องเรียน การพิจารณาตรวจสอบข้อเท็จจริงของคณะกรรมการตามวรรคสอง ให้เป็นไปตามระเบียบที่คณะกรรมการระดับประเทศกำหนด

 มาตรา 26 เมื่อคณะกรรมการตามมาตรา 13 มาตรา 15 หรือมาตรา 17 แล้วแต่กรณี พิจารณาตรวจสอบข้อเท็จจริงแล้วหากปรากฏข้อเท็จจริงอย่างหนึ่งอย่างใดดังต่อไปนี้ ให้คณะกรรมการดังกล่าว มีคำสั่งให้อาสาสมัครสาธารณสุขประจำหมู่บ้านซึ่งถูกร้องเรียนตามมาตรา 25 พ้นสภาพการเป็นอาสาสมัครสาธารณสุขประจำหมู่บ้าน

 (1) อาสาสมัครสาธารณสุขประจำหมู่บ้านผู้นั้นละเลยเลยไม่ปฏิบัติหน้าที่อาสาสมัครสาธารณสุขประจำหมู่บ้านตามมาตรา 27 โดยไม่มีเหตุอันสมควรติดต่อกันเกินสามเดือนหรือรวมกันเกินหกเดือนในหนึ่งปี

 (2) อาสาสมัครสาธารณสุขประจำหมู่บ้านผู้นั้นฝ่าฝืนหรือไม่ปฏิบัติตามมาตรฐานทางจริยธรรมตามมาตรา 28 หรือมีความประพฤติเสียหายที่อาจนำมาซึ่งความเสื่อมเสียศักดิ์ศรีของอาสาสมัครสาธารณสุขประจำหมู่บ้าน

 หลักเกณฑ์ วิธีการ และเงื่อนไขการพิจารณาตามวรรคหนึ่ง ให้เป็นไปตามระเบียบที่คณะกรรมการระดับประเทศกำหนด

 คำวินิจฉัยของคณะกรรมการตามมาตรานี้ ให้เป็นที่สุด

ส่วนที่ 3

บทบาท หน้าที่และมาตรฐานทางจริยธรรม

 มาตรา 27 อาสาสมัครสาธารณสุขประจำหมู่บ้านมีบทบาท หน้าที่ ดังต่อไปนี้

 (1) ประชาสัมพันธ์ รณรงค์ และให้ความรู้ทางด้านสาธารณสุขมูลฐาน

 (2) ให้บริการสาธารณสุขแก่ประชาชนตามระเบียบกระทรวงสาธารณสุข หรือบทบัญญัติของกฎหมายอื่น ๆ หรือตามที่คณะกรรมการระดับประประเทศกำหนด

 (3) จัดกิจกรรมเฝ้าระวังและป้องกันปัญหาสาธารณสุขที่สอดคล้องกับสภาวะสุขภาพของท้องถิ่น

 (4) เป็นแกนนำในการเปลี่ยนแปลงพฤติกรรมทางสุขภาพและพัฒนาคุณภาพชีวิตของชุมชน
โดยการสร้างการมีส่วนร่วมของชุมชน และอาจประสานแผนการสนับสนุนจากองค์กรปกครองส่วนท้องถิ่น
และแหล่งอื่น ๆ

 (5) ให้ความรู้ด้านการเข้าถึงสิทธิประโยชน์ด้านสุขภาพ การเข้าถึงบริการสาธารณสุขของประชาชน
และการมีส่วนร่วมในการเสนอความเห็นของชุมชนเกี่ยวกับนโยบายสาธารณะด้านสุขภาพ

 (6) ศึกษา พัฒนาตนเอง และเข้าร่วมประชุมที่เกี่ยวข้องกับบทบาทหน้าที่ของอาสาสมัครสาธารณสุขประจำหมู่บ้าน

 (7) ดำเนินการตามมาตรฐานการปฏิบัติงานของอาสาสมัครสาธารณสุขประจำหมู่บ้าน

 (8) ประสานการดำเนินงานสาธารณสุขในชุมชนและปฏิบัติงานร่วมกับเจ้าหน้าที่ของรัฐ
และองค์กรปกครองส่วนท้องถิ่น รวมถึงองค์กรพัฒนาชุมชนอื่น ๆ ในท้องถิ่น

 (9) ดำรงตนและปฏิบัติตามมาตรฐานทางจริยธรรมตามมาตรา 28

 (10) ปฏิบัติหน้าที่อื่นตามที่รัฐมนตรีประกาศกำหนด

 มาตรา 28 ให้คณะกรรมการระดับประเทศประกาศกำหนดมาตรฐานทางทางจริยธรรม
ของอาสาสมัครสาธารณสุขประจำหมู่บ้าน โดยอย่างน้อยต้องมีมาตรฐานทางจริยธรรม และกำหนดแบบแผนความประพฤติไว้ดังต่อไปนี้

 (1) ต้องปฏิบัติหน้าที่ด้วยความขยัน อดทน เสียสละ ชื่อสัตย์สุจริต

 (2) ต้องไม่ใช้ตำแหน่งหรือหน้าที่เรียกร้องหรือแสวงหาประโยชน์โดยทุจริต

 (3) ต้องยึดมั่นในคุณธรรม จริยธรรม และเมตตาธรรมในการดำเนินงานและรักษาความสามัคคี
ในหมู่คณะ

 (4) ต้องเคารพต่อกฎหมายและเคารพศักดิ์ศรีความเป็นมนุษย์

 (5) มีความเป็นกลางทางการเมือง

ส่วนที่ 4

การพัฒนาสมรรถนะ

 มาตรา 29 ให้กระทรวงสาธารณสุขจัดสรรงบประมาณ สนับสนุนการจัดการฝึกอบรมเพื่อฟื้นฟูความรู้ความสามารถของอาสาสมัครสาธารณสุขประจำหมู่บ้าน หรือการอบรมความรู้ความชำนาญเฉพาะทางให้แก่อาสาสมัครสาธารณสุขประจำหมู่บ้าน เพื่อยกระดับความสามารถของอาสาสมัครสาธารณสุขประจำหมู่บ้านตามมาตรฐานการปฏิบัติงานของอาสาสมัครสาธารณสุขประจำหมู่บ้าน โดยอาจร่วมกับหน่วยงานของรัฐ
และองค์กรอาสาสมัครสาธารณสุขประจำหมู่บ้าน

 มาตรา 30 อาสาสมัครสาธารณสุขประจำหมู่บ้านต้องได้รับการประเมินมาตรฐานการปฏิบัติงานของอาสาสมัครสาธารณสุขประจำหมู่บ้าน

 หลักเกณฑ์ วิธีการ และเงื่อนไขการประเมินการปฏิบัติงานของอาสาสมัครสาธารณสุขประจำหมู่บ้าน ให้เป็นไปตามระเบียบที่คณะกรรมการระดับประเทศกำหนด

หมวด 3

สิทธิประโยชน์และการสนับสนุนกิจการอาสาสมัครสาธารณสุขประจำหมู่บ้าน

 มาตรา 31 อาสาสมัครสาธารณสุขประจำหมู่บ้านมีสิทธิแต่งเครื่องแบบอาสาสมัครสาธารณสุขประจำหมู่บ้าน ประดับเครื่องหมายหรือตราสัญลักษณ์ได้ และบัตรประจำตัวอาสาสาสมัครสาธารณสุข
ประจำหมู่บ้าน

 หลักเกณฑ์ วิธีการ และเงื่อนไขลักษณะเครื่องแบบ เครื่องหมาย ตราสัญลักษณ์ หรือบัตรประจำตัวอาสาสมัครสาธารณสุขประจำหมู่บ้านตามวรรคหนึ่ง ให้เป็นไปตามที่คณะกรรมการระดับประเทศประกาศกำหนด

 มาตรา 32 อาสาสมัครสาธารณสุขประจำหมู่บ้านมีสิทธิได้รับสวัสดิการช่วยเหลือในการรักษาพยาบาล ค่าห้องพิเศษ และค่าอาหารพิเศษ สำหรับตนเอง มารดา และบิดา โดยชอบด้วยกฎหมายหรือโดยพฤตินัย
จากโรงพยาบาลหรือหน่วยบริการสาธารณสุขในสังกัดกระทรวงสาธารณสุขหรือกรุงเทพมหานคร หรือหน่วยบริการสาธารณสุขอื่น ที่รัฐมนตรีประกาศกำหนดโดยให้เบิกจ่ายจากเงินรายได้ของหน่วยบริการสาธารณสุขนั้น ๆ
 หลักเกณฑ์ วิธีการ และเงื่อนไขการได้รับสวัสดิการตามวรรคหนึ่งให้เป็นไปตามระเบียบที่รัฐมนตรีประกาศกำหนด

 มาตรา 33 อาสาสมัครสาธารณสุขประจำหมู่บ้านมีสิทธิเบิกค่าใช้จ่ายสำหรับการปฏิบัติหน้าที่ตามพระราชบัญญัตินี้

 หลักเกณฑ์ วิธีการ และเงื่อนไขการเบิกค่าใช้จ่ายตามวรรคหนึ่งให้เป็นไปตามที่รัฐมนตรีประกาศกำหนด โดยความเห็นชอบของกระทรวงการคลัง

 มาตรา 34 อาสาสมัครสาธารณสุขประจำหมู่บ้านมีสิทธิได้รับเงินค่าป่วยการสำหรับการปฏิบัติหน้าที่ตามพระราชบัญญัตินี้

 หลักเกณฑ์ วิธีการ และเงื่อนไขการได้รับเงินค่าป่วยการตามวรรคหนึ่ง ให้เป็นไปตามที่กำหนด
ในกฎกระทรวง

 มาตรา 35 อาสาสมัครสาธารณสุขประจำหมู่บ้านมีสิทธิได้รับการประกาศเกียรติคุณเป็นอาสาสมัครสาธารณสุขประจำหมู่บ้านดีเด่น ทั้งนี้ ตามหลักเกณฑ์ วิธีการ และเงื่อนไขการคัดเลือกอาสาสมัครสาธารณสุขประจำหมู่บ้านดีเด่น

 อาสาสมัครสาธารณสุขประจำหมู่บ้านดีเด่นมีสิทธิได้รับการเสนอชื่อเพื่อขอพระราชทานเครื่องราชอิสริยาภรณ์ตามกฎหมายว่าด้วยเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์

 หลักเกณฑ์ วิธีการ และเงื่อนไขการคัดเลือกอาสาสมัครสาธารณสุขประจำหมู่บ้านดีเด่นตามวรรคหนึ่ง และการเสนอชื่อเพื่อขอพระราชทานเครื่องราชอิสริยาภรณ์ตามวรรคสองให้เป็นไปตามที่รัฐมนตรีประกาศกำหนด โดยคำแนะนำของคณะกรรมการระดับประเทศ

 มาตรา 36 อาสาสมัครสาธารณสุขประจำหมู่บ้านและบุตรมีสิทธิได้รับการศึกษาและอบรม
ในสถาบันการศึกษาสังกัดกระทรวงสาธารณสุขหรือหน่วยหน่วยงานอื่น

 หลักเกณฑ์ วิธีการ และเงื่อนไขในการได้รับสิทธิการศึกษาและอบรมตามวรรคหนี่งให้เป็นไปตามที่รัฐมนตรีประกาศกำหนด โดยคำแนะนำของคณะกรรมการระดับประเทศ

 มาตรา 37 ให้อาสาสมัครสาธารณสุขประจำหมู่บ้าน มีการรวมกลุ่มในลักษะชมรม สมาคม หรือมูลนิธิ เพื่อประโยชน์ในการปฏิบัติหน้าที่หรือสิทธิของอาสาสมัครสาธารณสุขประจำหมู่บ้านตามพระราชบัญญัตินี้

 การจัดตั้ง การดำเนินการที่เกี่ยวข้องกับชมรม สมาคม หรือมูลนิธิตามวรรคหนึ่ง ให้เป็นไปตามกฎหมายที่เกี่ยวข้องกำหนด

 มาตรา 38 อาสาสมัครสาธารณสุขประจำหมู่บ้านมีสิทธิได้รับสิทธิประโยชน์จากสิทธิประโยชน์
ที่ได้รับตามกฎหมายอื่น

 หลักเกณฑ์ วิธีการ และเงื่อนไขการได้รับสิทธิประโยชน์จากสิทธิประโยชน์ตามกฎหมายอื่น
ให้เป็นไปตามกฎหมายว่าด้วยการนั้น

หมวด 4

กองทุน

 มาตรา 39 ให้จัดตั้งกองทุนสนับสนุนการปฏิบัติงานของอาสาสมัครสาธารณสุขประจำหมู่บ้าน
ขึ้นในกรมสนับสนุนบริการสุขภาพ กระทรวงสาธารณสุข มีวัตถุประสงค์เพื่อเป็นทุนหมุนเวียนสำหรับใช้จ่าย
ในการดำเนินงานเกี่ยวกับการสร้างเสริมสุขภาพของชุมชนโดยกลไกสาธารณสุขมูลฐานและระบบสุขภาพ
ภาคประชาชน ช่วยเหลือ สงเคราะห์ สวัสดิการ การส่งเสริม การสนับสนุน การพัฒนา และการอื่นใด
ที่เกี่ยวข้องกับอาสาสมัครสาธารณสุขประจำหมู่บ้าน ดังต่อไปนี้

 (1) เสริมสร้างสุขภาพของชุมชนโดยกลไกสาธารณสุขมูลฐานและระบบสุขภาพภาคประชาชน

 (2) ช่วยเหลือด้านสวัสดิการแก่อาสาสมัครสาธารณสุขประจำหมู่บ้านและกรณีอื่นอันควรแก่การสงเคราะห์

 (3) ส่งเสริมและสนับสนุนการพัฒนากระบวนการเรียนรู้ ทักษะ และขีดความสามารถของอาสาสมัครสาธารณสุขประจำหมู่บ้าน

 (4) ส่งเสริมและสนับสนุนการจัดกิจกรรมเกี่ยวกับอาสาสมัครสาธารณสุขประจำหมู่บ้าน

 (5) ส่งเสริมและสนับสนุนในการให้อาสาสมัครสาธารณสุขประจำหมู่บ้านมีส่วนร่วมในวิสาหกิจชุมชน

 (6) เป็นค่าใช้จ่ายในการดำเนินงานที่เกี่ยวข้องกับการประกาศเกียรติคุณอาสาสาสมัครสาธารณสุขประจำหมู่บ้าน

 (7) เป็นค่าใช้จ่ายในการบริหารกองทุนตามระเบียบที่คณะกรรมการตามมาตรา 41 กำหนด

 (8) เป็นค่าใช้จ่ายในการประเมินผลงานดำเนินงานของอาสาสมัครสาธารณสุขประจำหมู่บ้าน

 (9) เป็นค่าใช้จ่ายเพื่อการอื่นใดที่เกี่ยวกับอาสาสมัครสาธารณสุขประจำหมู่บ้านตามที่คณะกรรมการตามมาตรา 41 กำหนด

 อาสาสมัครสาธารณสุขประจำหมู่บ้านที่ได้รับการสนับสนุนเงินในลักษณะเดียวกันจากกองทุนหมุนเวียนอื่นแล้ว ไม่มีสิทธิขอรับเงินสนับสนุนจากกองทุนนี้

 มาตรา 40 กองทุนประกอบด้วยเงิน ทรัพย์สิน และดอกผล ดังต่อไปนี้

 (1) เงินทุนประเดิมที่รัฐบาลจัดสรรให้

 (2) เงินและทรัพย์สินที่ได้รับจากการบริจาค

 (3) เงินสมทบจากอาสาสมัครสาธารณสุขประจำหมู่บ้านมอบให้จากการแจ้งเบาะแสการกระทำความผิดตามกฎหมายว่าด้วยการนั้น

 (4) รายได้อื่น ๆ

 (5) ผลประโยชน์ที่เกิดจากทรัพย์สินตาม (1) - (4)

 บรรดาเงิน ทรัพย์สิน และดอกผลที่กองทุนได้รับตามวรรคหนึ่ง ไม่ต้องนำส่งคลังเป็นรายได้แผ่นดิน

 มาตรา 41 ให้มีคณะกรรมการติดตามและประเมินผลการดำเนินงานของกองทุนจำนวนห้าคน ประกอบด้วย อธิบดีกรมสนับสนุนบริการสุขภาพ และกรรมการผู้ทรงคุณวุฒิ ซึ่งคณะกรรมการระดับประเทศแต่งตั้งจากผู้ซึ่งมีความรู้ความสามารถและประสบการณ์ด้านการเงิน การสวัสดิการ และการประเมินผล จำนวนสามคน โดยให้รองอธิบดีกรมสนับสนุนบริการสุขภาพ ซึ่งอธิบดีกรมสนับสนุนบริการสุขภาพมอบหมายเป็นกรรมการและเลขานุการ

 ให้นำบทบัญญัติมาตรา 7 มาตรา 8 มาตรา 9 มาบังคับใช้กับการดำรงตำแหน่งการพ้นตำแหน่ง และนำบทบัญญัติมาตรา 11 มาตรา 12 มาใช้บังคับกับการประชุมของคณะกรรมการติดตามและประเมินผลตามวรรคหนึ่งโดยอนุโลม

 มาตรา 42 คณะกรรมการติดตามและประเมินผล มีหน้าที่และอำนาจ ดังต่อไปนี้

 (1) บริหารกองทุนให้เป็นไปตามวัตถุประสงค์

 (2) ติดตาม ตรวจสอบและประเมินผลการดำเนินงานของกองทุน

 (3) รายงานผลการปฏิบัติงาน พร้อมทั้งข้อเสนอแนะต่อคณะกรรมการระดับประเทศ

 (4) มีอำนาจเรียกเอกสารหรือหลักฐานที่เกี่ยวข้องกับกองทุนจากบุคคลใดหรือเรียกบุคคลใด
มาชี้แจงเพื่อประกอบการพิจารณาประเมินผล

 มาตรา 43 ให้คณะกรรมการแต่งตั้งอนุกรรมการเพื่อทำหน้าที่จัดทำงบการเงินให้เสร็จสิ้นภายในหกสิบวันนับแต่วันสิ้นปี และสำนักงานตรวจเงินแผ่นดินเป็นผู้สอบบัญชีแล้วทำรายงานผลการตรวจสอบเสนอต่อคณะกรรมการภายในหนึ่งร้อยห้าสิบวันนับแต่วันสิ้นปี เพื่อให้คณะกรรมการเสนอคณะรัฐมนตรีเพื่อทราบ

 มาตรา 44 การรับเงิน การจ่ายเงิน การเก็บรักษาเงิน การนำส่งเงิน และการบริหารกองทุน รวมทั้งการจัดหาผลประโยชน์ ให้เป็นไปตามระเบียบที่คณะกรรมการติดตามและประเมินผลกำหนดโดย
ความเห็นชอบของกระทรวงการคลัง

 การดำเนินการอื่นใดที่เกี่ยวข้องกับกองทุนซึ่งไม่ได้กำหนดไว้ไนพระราชบัญญัตินี้ ให้เป็นไปตามกฎหมายว่าด้วยการบริหารทุนหมุนเวียน หรือกฎหมายอื่นที่เกี่ยวข้อง

บทเฉพาะกาล

 มาตรา 45 ให้ประธานกรรมการตามมาตรา 6 มาตรา 13 และ มาตรา 15 แต่งตั้งกรรมการตาม (4) และ (5) ภายในเก้าสิบวันนับแต่วันที่พระราชบัญญัตินี้ใช้บังคับ

 ในระหว่างที่ยังไม่มีการแต่งตั้งกรรมการตามวรรคหนึ่ง ให้คณะกรรมการตามมาตรา 6 มาตรา 13 และมาตรา 15 ประกอบด้วยคณะกรรมการตามมาตรา 6 มาตรา 13 และมาตรา 15 เป็นกรรมการ
เพื่อทำหน้าที่คณะกรรมการตามมาตรา 6 มาตรา 13 และมาตรา 15 ไปพลางก่อน

 มาตรา 46 อาสาสมัครสาธารณสุขประจำหมู่บ้าน อาสาสมัครสาธารณสุขกรุงเทพมหานคร
หรืออาสาสมัครสาธารณสุขอื่นที่ได้รับการขึ้นทะเบียนเป็นอาสาสมัครสาธารณสุขประจำหมู่บ้านและบุคคลที่ได้ผ่านการฝึกอบรมตามหลักสูตรฝึกอบรมมาตรฐานอาสาสมัครสาธารณสุขประจำหมู่บ้านและได้รับประกาศนียบัตรแล้วก่อนวันที่พระราชบัญญัตินี้ใช้บังคับ ให้ถือว่าเป็นอาสาสมัครสาธารณสุขประจำหมู่บ้านตามพระราชบัญญัตินี้เป็นระยะเวลาหนึ่งปีนับถัดจากวันที่พระราชบัญญัตินี้มีผลใช้บังคับ

 ให้อาสาสมัครสาธารณสุขประจำหมู่บ้านตามวรรคหนึ่ง แจ้งต่อนายทะเบียนตามพระราชบัญญัตินี้ภายในหนึ่งปีนับถัดจากวันสิ้นสุดระยะเวลาตามวรรคหนึ่ง เพื่อออกบัตรประจำตัวอาสาสมัครสาธารณสุขประจำหมู่บ้าน และให้ถือว่าเป็นอาสาสมัครสาธารณสุขประจำหมู่บ้านตามพระราชบัญญัตินี้

 มิให้นำบทบัญญัติตามมาตรา 21 มาใช้บังคับกับอาสาสมัครสาธารณสุขประจำหมู่บ้านตามมาตรานี้

 มาตรา 47 ห้ามมิให้ใช้บังคับบทบัญญัติมาตรา 30 วรรคสอง แห่งพระราชบัญญัตินี้
ในทางที่จะเป็นผลร้ายแก่อาสาสมัครสาธารณสุขประจำหมู่บ้านจนกว่าหลักเกณฑ์ วิธีการ และเงื่อนไข
ที่กำหนดตามมาตราดังกล่าวจะมีผลใช้บังคับ

 มาตรา 48 หลักสูตรฝึกอบรมมาตรฐานอาสาสมัครสาธารณสุข (อสม.) พุทธศักราช 2550
ให้ถือว่าเป็นหลักสูตรฝึกอบรมมาตรฐานอาสาสมัครสาธารณสุขตามพระราชบัญญัตินี้

 มาตรา 49 บุคคลที่ปฏิบัติหน้าที่ครูฝึกอบรมอาสาสมัครสาธารณสุขประจำหมู่บ้านอยู่ก่อนวันที่พระราชบัญญัตินี้ใช้บังคับให้ปฏิบัติหน้าที่ต่อไปได้ และให้แจ้งต่อนายทะเบียนตามพระราชบัญญัตินี้ภายใน
หนึ่งร้อยแปดสิบวันนับแต่พระระราชบัญญัตินี้มีผลใช้บังคับ

 มาตรา 50 บัตรประจำตัวอาสาสมัครสาธารณสุขประจำหมู่บ้านซึ่งออกให้ก่อนวันที่พระราชบัญญัตินี้ใช้บังคับ ให้ใช้ได้ต่อไปจนกว่าจะมีการออกบัตรประจำตัวอาสาสมัครสาธารณสุขตามพระราชบัญญัตินี้

 มาตรา 51 บรรดาข้อร้องเรียนที่เกี่ยวข้องกับอาสาสมัครสาธารณสุขประจำหมู่บ้านที่ได้ยื่นไว้ก่อนวันที่พระราชบัญญัตินี้ใช้บังคับ และยังดำเนินการไม่เสร็จสิ้น ให้ถือว่าเป็นข้อร้องเรียนตามพระราชบัญญัตินี้ และให้ดำเนินการตามพระราชบัญญัตินี้ต่อไป

 มาตรา 52 บรรดาข้อบังคับ ระเบียบ ประกาศ หรือคำสั่งตามบทบัญญัติของกฎหมายอื่นใด
ที่เกี่ยวข้องกับอาสาสมัครสาธารณสุขประจำหมู่บ้านที่ใช้บังคับอยู่ในวันก่อนวันที่พระราชบัญญัตินี้ใช้บังคับ
ให้ยังคงใช้บังคับต่อไปเพียงเท่าที่ไม่ขัดหรือแย้งกับพระราชบัญญัตินี้ จนกว่าจะมีกฎกระทรวง ระเบียบและประกาศตามพระราชบัญญัตินี้ใช้บังคับ

 การดำเนินการออกฎกระทรวง ระเบียบและประกาศตามวรรคหนึ่ง ให้ดำเนินการให้แล้วเสร็จภายในสองปีนับแต่วันที่พระราชบัญญัตินี้ใช้บังคับหากไม่สามารถดำเนินการได้ ให้รัฐมนตรีรายงานเหตุผล
ที่ไม่อาจดำเนินการได้ต่อคณะรัฐมนตรีเพื่อทราบ

ผู้รับสนองพระบรมราชโองการ

……………………..

นายกรัฐมนตรี

บันทึกวิเคราะห์สรุปสาระสำคัญ

ของร่างพระราชบัญญัติอาสาสมัครสาธารณสุขประจำหมู่บ้าน

พ.ศ. ....

 สมาชิกสภาผู้แทนราษฎรกับคณะได้เสนอร่างพระราชบัญญัติอาสาสมัครสาธารณสุขประจำหมู่บ้าน พ.ศ. .... ต่อสภาผู้แทนราษฎร และได้จัดทำบันทึกวิเคราะห์สรุปสาระสำคัญของร่างพระราชบัญญัติตามข้อ 110 ของข้อบังคับการประชุมสภาผู้แทนราษฎร พ.ศ. 2562 ดังต่อไปนี้

 **1. เหตุผลและความจำเป็นในการเสนอร่างพระราชบัญญัติ**

 ด้วยอาสาสมัครสาธารณสุขประจำหมู่บ้านมีบทบาทสำคัญในการดูแลสุขภาพของประชาชน
ในชุมชน การมีอาสาสมัครสาธารณสุขประจำหมู่บ้านช่วยเสริมสร้างเครือข่ายการดูแลสุขภาพในท้องถิ่น
ที่มีประสิทธิภาพ เพิ่มการเข้าถึงข้อมูลสุขภาพ ควบคุม และการป้องกันโรคตามหลักการสาธารณสุขมูลฐาน
ซึ่งจะช่วยลดภาระของระบบสุขภาพส่วนกลาง และทำให้ประชาชนในชุมชนได้รับการดูแลที่เหมาะสมตามบริบทและความต้องการของตนเอง อีกทั้งยังช่วยกระตุ้นให้ประชาชนในชุมชนมีส่วนร่วมในการดูแลสุขภาพของตนเองและเพื่อนบ้าน ซึ่งเป็นการสร้างความตระหนักรู้ในเรื่องสุขภาพและการป้องกันโรคได้อย่างยั่งยืน เพื่อเป็นการส่งเสริมและสนับสนุนให้การปฏิบัติงานของอาสาสมัครสาธารณสุขประจำหมู่บ้านให้มีประสิทธิภาพและสามารถตอบสนองต่อปัญหาสุขภาพในระดับชุมชนได้อย่างเต็มที่ มีความเป็นระบบและสามารถเชื่อมโยงกับการดำเนินนโยบายสุขภาพของภาครัฐได้อย่างมีประสิทธิภาพ จึงจำเป็นต้อง
ตราพระราชบัญญัตินี้

 **2. สาระสำคัญของร่างพระราชบัญญัติ**

 2.1 พระราชบัญญัตินี้เรียกว่า “พระราชบัญญัติอาสาสมัครสาธารณสุขประจำหมู่บ้าน พ.ศ. ....” (ร่างมาตรา 1)

 2.2 กำหนดวันมีผลใช้บังคับเมื่อพ้นกำหนดเก้าสิบวันนับถัดจากวันประกาศในราชกิจจานุเบกษาเป็นต้นไป (ร่างมาตรา 2)

 2.3 ให้ยกเลิกระเบียบกระทรวงสาธารณสุขว่าด้วยอาสาสมัครประจำหมู่บ้าน พ.ศ. 2554
(ร่างมาตรา 3)

 2.4 กำหนดบทนิยาม “อาสาสมัครสาธารสุขประจำหมู่บ้าน” เป็น 3 ประเภท ได้แก่

 (1) อาสาสมัครสาธารณสุขประจำหมู่บ้าน หรือเรียกโดยย่อว่า อสม.

 (2) อาสาสมัครสาธารณสุขกรุงเทพมหานคร หรือเรียกโดยย่อว่า อสส.กทม

 (3) อาสาสมัครสาธารณสุขอื่น (ร่างมาตรา 5)

 2.5 ให้รัฐมนตรีว่าการกระทรวงสาธารณสุขรักษาการตามพระระราชบัญญัตินี้ (ร่างมาตรา 5)

 2.6 หมวด 1 คณะกรรมการส่งเสริมและสนับสนุนอาสาสมัครสาธารณสุขประจำหมู่บ้าน
(ร่างมาตรา 6 - ร่างมาตรา 20)

 2.6.1 ให้มีคณะกรรมการระดับประเทศ จำนวน 30 คน (ร่างมาตรา 6)

 2.6.2 กำหนดคุณสมบัติและลักษณะต้องห้าม (ร่างมาตรา 3)

 2.6.3 กำหนดวาระการดำรงตำแหน่งของคณะกรรรมการตามมาตรา 6 (4) และ (5)
(ร่างมาตรา 8 - ร่างมาตรา 9)

 2.6.4 กำหนดหน้าที่และอำนาจของคณะกรรมการ (ร่างมาตรา 10)

 2.6.5 กำหนดองค์ประชุมของคณะกรรมการ (ร่างมาตรา 11)

 2.6.6 กำหนดอำนาจของคณะกรรมการในการแต่งตั้งคณะอนุกรรมการ (ร่างมาตรา 12)

 2.6.7 ให้มีคณะกรรมการระดับจังหวัด จำนวน 25 คน (ร่างมาตรา 13)

 2.6.8 กำหนดหน้าที่และอำนาจของคณะกรรมการ (ร่างมาตรา 14)

 2.6.9 ให้มีคณะกรรมการกรุงเทพมหานคร จำนวน 22 คน (ร่างมาตรา 15)

 2.6.10 กำหนดหน้าที่และอำนาจของคณะกรรมการ (ร่างมาตรา 16)

 2.6.11 ให้มีคณะกรรมการส่งเสริมและสนับสนุนอาสาสมัครสาธารณสุขอื่น (ร่างมาตรา 17)

 2.7 หมวด 2 อาสาสมัครสาธารณสุขประจำหมู่บ้าน (ร่างมาตรา 21 - ร่างมาตรา 30)

 2.7.1 ส่วนที่ 1 การคัดเลือกและการขึ้นทะเบียน คุณสมบัติและลักษณะต้องห้ามของบุคคลที่มีสิทธิได้รับการขึ้นทะเบียนเป็นอาสาสมัครสาธารสุขประจำหมู่บ้าน การฝึกอบรมและการขึ้นทะเบียน (ร่างมาตรา 21 - ร่างมาตรา 23)

 2.7.2 ส่วนที่ 2 การพ้นสภาพของอาสาสมัครสาธารณสุขประจำหมู่บ้าน การร้องเรียนและการพ้นสภาพของอาสาสมัครสาธารณสุขประจำหมู่บ้านด้วยเหตุถูกร้องเรียน (ร่างมาตรา 24 - ร่างมาตรา 26)

 2.7.3 ส่วนที่ 3 บทบาทและมาตรฐานทางจริยธรรมอาสาสมัครสาธารณสุขประจำหมู่บ้าน (ร่างมาตรา 27 - ร่างมาตรา 28)

 2.7.4 ส่วนที่ 4 การพัฒนาสมรรถนะอาสาสมัครสาธารณสุขประจำหมู่บ้าน (ร่างมาตรา 29 - ร่างมาตรา 30)

 2.8 หมวด 3 กำหนดสิทธิประโยชน์ของอาสาสมัครสาธารณสุขประจำ ได้แก่ สิทธิแต่งเครื่องแบบอาสาสมัครสาธารณสุขประจำหมู่บ้าน สิทธิที่จะได้รับสวัสดิการช่วยเหลือในการรักษาพยาบาล
ค่าห้องพิเศษและค่าอาหารพิเศษ สำหรับตนเอง มารดา และบิดา โดยชอบด้วยกฎหมายและโดยพฤตินัย
สิทธิเบิกค่าใช้จ่ายในการดำเนินการตามบทบาทหน้าที่และความรับผิดชอบสิทธิได้รับเงินค่าป่วยการ สิทธิได้รับประกาศเกียรติคุณและถูกเสนอชื่อเพื่อขอพระราชทานเครื่องราชอิสริยาภรณ์ สิทธิได้รับการศึกษาและอบรมในสถาบันการศึกษา สิทธิในการรวมกลุ่มในลักษณะชมรม สมาคม หรือมูลนิธิ เช่น สมาคมฌาปณกิจสงเคราะห์ (ร่างมาตรา 31 - ร่างมาตรา 38)

 2.9 หมวด 4 กองทุน (ร่างมาตรา 39 - ร่างมาตรา 44)

 2.10 บทเฉพาะกาล (ร่างมาตรา 45 - ถึงร่างมาตรา 52)

 2.10.1 กำหนดให้ อสม. ตามระเบียบเดิม ให้ถือเป็น อสม.ตามพระราชบัญญัตินี้เป็นระยะเวลา 1 ปี นับถัดจากวันที่พระราชบัญญัตินี้มีผลใช้บังคับ และเมื่อพ้น 1 ปี ดังกล่าว ให้ อสม. เดิม แจ้งต่อนายทะเบียนภายใน 1 ปี เพื่อออกบัตรประจำตัวต่อไป (ร่างมาตรา 46)

 2.10.2 มิให้นำบทบัญญัติเกี่ยวกับคุณสมบัติ อสม. ตามมาตรา 21 มาใช้บังคับกับ อสม. เดิม (ร่างมาตรา 46 วรรคสาม)

 2.10.3 มิให้นำหลักเกณฑ์การประเมินสมรรถนะมาใช้บังคับกับ อสม.เดิม จนกว่ากฎหมายลำดับรองเกี่ยวกับหลักเกณฑ์นั้น ๆ จะมีผลใช้บังคับ (ร่างมาตรา 47)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*